Az olyan egyesület, amelynek feladata tagjai közös érdekeinek védelme, az EUMSZ 263. cikk alapján megsemmisítés iránt főszabály szerint csak akkor indíthat elfogadható keresetet, ha az általa képviselt vállalkozások összessége vagy valamelyike maga is bír egyéni kereshetőségi joggal, vagy ha ezen egyesület saját érdekre hivatkozhat. Ez a megoldás vonatkozik arra az európai gazdasági egyesülésre is, amelyet vállalkozások egy csoportja érdekeinek képviseletére hoztak létre.

Az arányosság elve megvalósítási feltételeinek bírósági felülvizsgálatával kapcsolatban el kell ismerni, hogy az Európai Vegyianyag‑ügynökség (ECHA) széles mérlegelési jogkörrel rendelkezik azon a területen, amely részéről politikai, gazdasági és szociális jellegű választást követel meg, és amelyen belül összetett értékelést kell elvégeznie. Csupán az e területen meghozott intézkedésnek a jogalkotó által elérni kívánt céllal kapcsolatos nyilvánvalóan alkalmatlan jellege lehet hatással az ilyen intézkedés jogszerűségére. A vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006 rendelet (16) preambulumbekezdésére tekintettel a jogalkotó legfontosabb célként az e rendelet 1. cikkének (1) bekezdése szerinti három célkitűzés közül az elsőt, vagyis az emberi egészség és a környezet magas szintű védelmét jelölte meg.

Nem sérti az arányosság elvét az ECHA olyan határozata, amely az akrilamidot az 1907/2006 rendelet 59. cikke szerinti eljárás eredményként különösen veszélyes anyagként azonosítja. Először is, egy ilyen határozat ugyanis alkalmas az 1907/2006 rendelet által követett célkitűzések megvalósítására, mivel valamely anyag különösen veszélyes anyagként történő azonosításának az a célja, hogy a nyilvánosság és szakemberek jobb tájékoztatást kapjanak a felmerülő kockázatokról és veszélyekről, ebből következően pedig az azonosítást e védelmet javító intézkedésnek kell tekinteni. Ezenkívül semmi nem enged arra következtetni, hogy az akrilamid nem intermedier felhasználásai ki vannak zárva, mivel ez az anyag az 1907/2006 rendelet 2. cikke (8) bekezdésének b) pontja értelmében nem mentesül az e rendelet VII. címében foglaltak alól.

Másodszor, az említett határozat nem lépi túl azt a mértéket, amely szükséges az 1907/2006 rendelttel elérni kívánt célok megvalósításához, mivel a tartózkodás lehetősége nem tekinthető ugyanannyira alkalmas intézkedésnek, mint ezen anyag különösen veszélyes anyagként való azonosítása. Ugyanez vonatkozik az akrilamid felhasználására vonatkozó korlátozó intézkedésekre, mivel amint az az 1907/2006 rendelet XVII. mellékletéből következik, az említett rendelet VIII. címében szereplő eljárással összhangban elfogadott, egyes veszélyes anyagok, keverékek és árucikkek gyártására, forgalomba hozatalára és felhasználására vonatkozó korlátozások valamely anyag gyártására vagy forgalomba hozatalára előírt különös feltételektől az anyag használatának teljes tilalmáig terjedhetnek. Feltételezve akár, hogy a korlátozó intézkedések is alkalmasak az e rendelet által kitűzött célok megvalósítására, önmagukban azonban nem minősülnek kevésbé kényszerítő intézkedésnek valamely anyag azonosításához képest, amely csak tájékoztatási kötelezettséget eredményez. Hasonlóképpen, a munkavállalók védelme tárgyában fennálló szabályozás nem tekinthető alkalmas, és az 1907/2006 rendelet különösen veszélyes anyagok kezelésére vonatkozó céljainak megvalósítása tekintetében kevésbé korlátozó eszköznek, amely célok sorában szerepel az, hogy a különösen veszélyes anyagokat fokozatosan megfelelő alternatív anyagokkal vagy technológiákkal helyettesítsék, amennyiben az gazdaságilag vagy műszakilag megvalósítható. Végül, az akrilamid különösen veszélyes anyagként kizárólag azon mennyiség tekintetében történő azonosítása, amelyet nem intermedierként használnak, szintén nem minősül megfelelő intézkedésnek, amennyiben a jogalkotó az intermedierekre vonatkozóan különös szabályokat vezetett be az 1907/2006 rendelet 2. cikke (1) bekezdésének c) pontjában és (8) bekezdésének b) pontjában.

(vö. 82–86., 88–93. pont)